**РЕПУБЛИКА СРПСКА**

**ВЛАДА**

**ПРИЈЕДЛОГ**

**ЗАКОН**

**О ИЗМЈЕНАМА ЗАКОНА О СПРОВОЂЕЊУ ОДЛУКА КОМИСИЈЕ ЗА ЗАШТИТУ НАЦИОНАЛНИХ СПОМЕНИКА УСТАНОВЉЕНЕ У СКЛАДУ СА АНЕКСОМ 8. ОПШТЕГ ОКВИРНОГ**

**СПОРАЗУМА ЗА МИР У БОСНИ И ХЕРЦЕГОВИНИ**

**Бања Лука, октобар 2024. године**

**Приједлог**

**ЗАКОН**

**О ИЗМЈЕНАМА ЗАКОНА О СПРОВОЂЕЊУ ОДЛУКА КОМИСИЈЕ ЗА ЗАШТИТУ НАЦИОНАЛНИХ СПОМЕНИКА УСТАНОВЉЕНЕ У СКЛАДУ СА АНЕКСОМ 8. ОПШТЕГ ОКВИРНОГ**

**СПОРАЗУМА ЗА МИР У БОСНИ И ХЕРЦЕГОВИНИ**

Члан 1.

У Закону о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини („Службени гласник Републике Српске“, бр. 70/06 и 64/08), у члану 2. у ставу 1. послије ријечи: „спомеником“ ријечи: „Босне и Херцеговине“ бришу се.

У ставу 2. ријечи: „Министарство за урбанизам, стамбено-комуналне дјелатности, грађевинарство и екологију Републике Српске“ замјењују се ријечима: „Министарство за просторно уређење, грађевинарство и екологију“.

Члан 2.

У члану 3. послије ријечи: „Републике Српске“ запета и ријечи: „без потребе за доношењем даљих одлука, закона, прописа или другог“ бришу се.

Члан 3.

Члан 14. мијења се и гласи:

„Надзор над спровођењем овог закона врши Републичка управа за инспекцијске послове посредством републичких урбанистичко-грађевинских инспектора у складу са прописима којим се уређује област о уређењу простора и грађењу.“

Члан 4.

Овај закон ступа на снагу осмог дана од дана објављивања у „Службеном гласнику Републике Српске”.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**ПРИЈЕДЛОГА ЗАКОНА О ИЗМЈЕНАМА ЗАКОНА О СПРОВОЂЕЊУ ОДЛУКА КОМИСИЈЕ ЗА ЗАШТИТУ НАЦИОНАЛНИХ СПОМЕНИКА УСТАНОВЉЕНЕ У СКЛАДУ СА АНЕКСОМ 8. ОПШТЕГ ОКВИРНОГ СПОРАЗУМА ЗА МИР У**

**БОСНИ И ХЕРЦЕГОВИНИ**

**I УСТАВНИ ОСНОВ**

Уставни основ за доношење Закона о измјенама Закона о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини садржан је у Амандману XXXII т. 6. и 12. на члан 68. Устава Републике Српске, према којем Република Српска уређује и обезбјеђује, између осталог, заштиту свих облика својине, културу и заштиту културних добара. Такође, уставни основ садржан је и у члану 70. тачка 2. Устава Републике Српске, којим је утврђено да Народна скупштина Републике Српске доноси законе.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И**

**ПРАВИЛИМА НОРМАТИВНОПРАВНЕ ТЕХНИКЕ**

Према Мишљењу Републичког секретаријата за законодавство број: 22.04-020-2137/24 од 16. септембра 2024. године, уставни основ за доношење овог закона садржан је у Амандману XXXII т. 6. и 12. на члан 68. Устава Републике Српске, према којем Република, између осталог, уређује и обезбјеђује заштиту свих облика својине, културу и заштиту културних добара, као и у члану 70. став 1. тачка 2. Устава Републике Српске, којим је утврђено да Народна скупштина Републике Српске доноси законе, друге прописе и опште акте.

Обрађивач Закона је, у складу са чланом 41. став 1. тачка 5. и став 2. Правила за израду закона и других прописа Републике Српске („Службени гласник Републике Српске“, број 24/14), у Образложењу Закона навео разлоге за доношење Закона о измјенама Закона о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини. Наведено је да је разлог садржан у потреби усклађивања овог закона са Анексом 8. Општег оквирног споразума за мир у Босни и Херцеговини, Законом о републичкој управи, законима којима се уређује заштита културних добара и уређењу простора и грађењу. Обрађивач Закона је у Образложењу Закона навео да нема разлика у тексту Приједлога закона у односу на Нацрт закона.

У складу са чланом 36. став 1. тачка 9) Пословника о раду Владе Републике Српске и Смјерницама за консултације у изради прописа и других општих аката („Службени гласник Републике Српске“, број 86/22), обрађивач је спровео консултације са јавношћу и навео је да није било примједаба заинтересоване јавности.

Будући да је предметни закон усаглашен са Уставом, правним системом Републике Српске и Правилима за израду закона и других прописа Републике Српске, мишљење Републичког секретаријата за законодавство је да се Приједлог закона о измјенама Закона о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини може упутити даље на разматрање.

**III УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Према Мишљењу Министарства за европске интеграције и међународну сарадњу, број: 17.03-020-2258/24 од дана 23. августа 2024. године а након увида у прописе Европске уније и анализе одредаба Приједлога закона о измјенама Закона о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини (у даљем тексту: Приједлог), није установљено да постоје обавезујући секундарни извори права ЕУ који уређују материју достављеног приједлога. Због тога у Изјави о усклађености стоји оцјена „непримјењиво“.

Предложеним измјенама постиже се усаглашавање са Анексом 8. Општег оквирног споразума за мир у БиХ и прописима у Републици Српској којима се уређује заштита културних добара, те уређење простора и грађења.

Истичемо да је чланом 5. став 5. Анекса 8. Општег оквирног споразума за мир у Босни и Херцеговини, Републици Српској дата надлежност да за све националне споменике на својој територији предузима, односно доноси правне, административне и техничке мјере потребне за заштиту, конзервацију, презентацију и обнову споменика.

**IV РАЗЛОЗИ ЗА ДОНОШЕЊЕ ЗАКОНА**

Разлози за доношење Закона о измјенама Закона о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини је његово усаглашавање са Анексом 8. Општег оквирног споразума за мир у БиХ, те усаглашавање са прописима у Републици Српској којима се уређује заштита културних добара, уређење простора и грађења.

Анексом 8. Општег оквирног споразума за мир у БиХ дефинише се да је национални споменик (енгл. National Monument) „непокретно или покретно добро (имовина) од велике важности за групу људи са заједничким културним, историјским, вјерским и етничким насљеђем“.

Законом о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини, чланом 2. појам „национални споменик“ дефинише се на сљедећи начин: „‘национални споменик’ представља добро које је Комисија прогласила националним спомеником Босне и Херцеговине у складу са чл. V и VI Анекса 8. Општег оквирног споразума за мир у Босни и Херцеговини, добра која су уписана на ‘Привремену листу националних споменика’ и која се налази у прилогу, све до доношења коначне одлуке Комисије у вези са њиховим статусом, а за шта не постоји временско ограничење и без обзира на то да ли је за предметно добро поднесен захтјев”.

Имајући у виду цитиране одредбе Анекса 8. Општег оквирног споразума за мир у Босни и Херцеговини, јасно је да се само у Закону о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини („Службени гласник Републике Српске“, бр. 70/06 и 64/08), у одредбама члана којим се врши дефинисање термина кориштених у закону, поред ријечи: „национални споменик“, додају ријечи: „Босне и Херцеговине“, супротно чл. 4. и 6. Анекса 8, без одређивања државности споменика и зато је потребно те ријечи брисати.

Такође, један од разлога за вршење измјена постојећег Закона јесте чињеница да је донесен нови Закон о републичкој управи („Службени гласник Републике Српске“, бр. 115/18, 111/21, 15/22, 56/22, 132/22 и 90/23), те је било потребно извршити измјене у члановима којим се дефинише ресорно надлежно министарство јер је измијењен назив министарства које врши управне и друге послове који се односе на интегрално планирање и уређење простора, примјену Просторног плана Републике Српске и друге послове који се тичу уређења простора и грађења у Републици Српској.

Поред тога, измијењен је Закон у члановима којим се уређује заштита добара наведених у Анексу 8, на начин да се бришу ријечи „без потреба за доношењем нових одлука, закона, прописа или другог” јер су у супротности са Уставом и правним системом Републике Српске. Такође, наведени дио текста тог члана у супротности је, односно у колизији са одредбама самог Закона о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини јер се (чланом 4) већ прописује поступак издавања одређеног одобрења, односно доношења одређене одлуке.

То значи да се не може успоставити одредба која не дозвољава доношење одређених одлука које су потребне да би се Закон спроводио.

Будући да је чланом 14. Закона прописано да се надзор врши у складу са овлашћењима утврђеним прописима Републике Српске, јасно је да се не може утврдити ограничење у смислу недоношења закона или других прописа којима је циљ заштита добара. Да би Република Српска могла предузимати и спроводити све мјере које су усмјерене на заштиту добра које је проглашено националним спомеником, неопходно је доношење одређених прописа, посебно у дијелу којим се дефинишу права и обавезе сопственика културног добра. Анексом 8. Општег оквирног споразума за мир у Босни и Херцеговини (чланом 5. став 5) дата је надлежност Републици Српској да за све националне споменике на својој територији предузима, односно доноси правне, административне и техничке мјере потребне за заштиту, конзервацију, презентацију и обнову споменика, зато је та одредба у супротности са Анексом 8. и потребно ју је брисати.

**V ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. Приједлога закона о измјенама Закона о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини (у даљем тексту: Нацрт закона) врши се измјена члана 2. став 1. важећег Закона, којим се прописује да појам „национални споменик“ представља добро које је Комисија прогласила националним спомеником у складу са чл. V и VI Анекса 8. Општег оквирног споразума за мир у Босни и Херцеговини (у даљем тексту: Анекс 8.), те добра која су уписана на „Привремену листу националних споменика“ и која се налази у прилогу, све до доношења коначне одлуке Комисије у вези са њиховим статусом, а за шта не постоји временско ограничење и без обзира на то да ли је за то добро поднесен захтјев, без стављања обиљежја „Босна и Херцеговина”. Врши се измјена и става 2. члана 2. важећег Закона на начин да је измијењен назив ресорно надлежног министарства, тако да je, умјесто Министарства за урбанизам, стамбено-комуналне дјелатности, грађевинарство и екологију Републике Српске, наведен нови назив министарства, а то је Министарство за просторно уређење, грађевинарство и екологију.

Чланом 2. Приједлога закона врши се измјена члана 3. важећег Закона на начин да се ријечи „без потребе за доношењем даљих одлука, закона, прописа или другог“ бришу, јер сама заштита националних споменика захтијева константан надзор над тим и по потреби континуирану заштиту кроз доношење одлука, закона и других прописа.

Чланом 3. Приједлога закона мијења се члан 14. важећег Закона којим се прописује ко врши надзор над спровођењем овог закона у складу са законом којим се уређује област о уређење простора и грађења.

Чланом 4. Приједлога закона прописује се ступање на снагу овог закона.

**VI РАЗЛИКЕ ПРИЈЕДЛОГА У ОДНОСУ НА НАЦРТ ЗАКОНА**

Народна скупштина Републике Српске је на Десетој редовној сједници, одржаној дана 2. јула 2024. године, разматрала и усвојила Нацрт закона о измјенама Закона о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини.

Tоком дискусије народни посланици су подржали доношење Закона о измјенама Закона о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини.

Будући да Народна скупштина Републике Српске није одлучила да се Нацрт закона о измјенама Закона о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини упути у јавну или стручну расправу, самим тим и нема разлике Приједлога закона у односу на Нацрт закона, односно сва понуђена законска рјешења у Нацрту закона су остала непромијењена.

**VII УЧЕШЋЕ ЈАВНОСТИ И КОНСУЛТАЦИЈЕ У ИЗРАДИ ЗАКОНА**

У складу са Смјерницама за поступање републичких органа управе о учешћу јавности и консултацијама у изради закона („Службени гласник Републике Српске“, број 86/22), Приједлог закона o измјени Закона о спровођењу одлука Комисије за заштиту националних споменика установљене Анексом 8 Општег оквирног споразума за мир у БиХ је у августу мјесецу објављен на интернет страници Министарства просвјете и културе и упућен заинтересованим субјектима, а како био доступан широј јавности ради давања евентуалних примједаба и сугестија.

Примједаба и сугестија на текст Приједлог закона o измјени Закона о спровођењу одлука Комисије за заштиту националних споменика установљене Анексом 8 Општег оквирног споразума за мир у БиХ, није било.

**VIII ПРОЦЈЕНА УТИЦАЈА ЗАКОНА, ДРУГИХ ПРОПИСА И ОПШТИХ**

**АКАТА НА УВОЂЕЊЕ НОВИХ ИЛИ УКИДАЊЕ ПОСТОЈЕЋИХ**

**ФОРМАЛНОСТИ КОЈЕ ОПТЕРЕЋУЈУ ПРИВРЕДНО ПОСЛОВАЊЕ**

Увидом у Приједлог закона о измјенама Закона о спровођењу одлука Комисије за заштиту националних споменика установљене у складу са Анексом 8. Општег оквирног споразума за мир у Босни и Херцеговини и Образац 1. процјене утицаја закона, Министарство привреде и предузетништва, у Мишљењу број 18.06-020-2174/24 од 9. августа 2024. године, констатује да је обрађивач спровео сљедеће методолошке кораке процјене утицаја прописа:

У вези са проблемом који се жели ријешити, обрађивач наводи да важећи Закон дефинише национални споменик као национални споменик Босне и Херцеговине, а што је супротно члану 4. и члану 6. Анекса 8. Општег оквирног споразума за за мир у Босни и Херцеговини, те је исто потребно исправити. Поред тога, у дијелу који уређује заштиту добара наведених у Анексу 8. потребно је да се бришу ријечи „...без потребе за доношењем даљих одлука, закона, прописа или другог“ из разлога неправилног нормирања, што је узроковало усаглашеност овог текста одредбе са правним системом Републике Српске. Да би Република Српска могла предузимати и спроводити све мјере за заштиту добара које је проглашено националним спомеником, неопходно је доношење одређених прописа, посебно у дијелу којим се дефинишу права и обавезе сопственика културног добра.

Циљ који се жели постићи доношењем закона је усаглашавање са Анексом 8. Општег оквирног споразума за мир у БиХ и са прописима у Републици Српској којима се уређује заштита културних добара, уређење простора и грађење. Посебан циљ је дефинисање јединственог приступа у заштити и коришћењу културних добара.

Код утврђивања опција за постизање циљева и њихове анализе, утврђено је да се циљ може постићи једино регулаторном мјером.

У вези са утицајем на јавне буџете, утврђено је да Приједлог закона неће имати утицаја на јавне буџете.

У вези са утицајем на пословање, обрађивач наводи да Приједлог закона нема директног утицаја.

Приједлогом закона нису прописане нове формалности за грађење и пословени сектор.

У вези са социјалним утицајем, обрађивач наводи да Приједлог закона јасније дефинише појам националног споменика чиме се желе очувати културна добра, као материјална и нематеријална културна баштина од општег интереса за Републике Српску.

У вези са утицајем на животну средину, утврђено је да Приједлог закона нема директног утицаја.

У погледу осталих методолошких корака процјене утицаја прописа, обрађивач наводи да су спроведене интерресорне консултације. Такође, кроз радну групу су обављене консултације са стручњацима из области истраживања, презентовања, документовања, заштите и промовисања културе. Нацрт закона је путем интернет странице Министарства био доступан јавности ради давања примједби и сугестија.

Када је у питању праћење спровођења прописа, Приједлогом закона се прописује да надзор над спровођењем врши Републичка управа за инспекцијске послове посредством републичких урбанистичко-грађевинских инспектора у складу са пописима који уређују област о уређењу простора и грађењу.

Министарство привреде и предузетништва утврдило је да је обрађивач, приликом спровођења процјене утицаја прописа, поступио у складу с Одлуком о процјени утицаја прописа.

**IX ЕКОНОМСКА ОПРАВДАНОСТ ДОНОШЕЊА ЗАКОНА И**

**ФИНАНСИЈСКА СРЕДСТВА**

За спровођење овог закона нису потребна додатна средства из буџета Републике Српске.

**ПРИЛОГ**

**ЗАКОН О СПРОВОЂЕЊУ ОДЛУКА КОМИСИЈЕ ЗА ЗАШТИТУ НАЦИОНАЛНИХ СПОМЕНИКА УСТАНОВЉЕНЕ У СКЛАДУ СА АНЕКСОМ 8. ОПШТЕГ ОКВИРНОГ СПОРАЗУМА ЗА МИР У БОСНИ И ХЕРЦЕГОВИНИ**

(Текст предложених измјена уграђен у основни текст Закона)

Члан 2.

(1) „Национални споменик“ представља добро које је Комисија прогласила националним спомеником у складу са чл. V и VI Анекса 8. Општег оквирног споразума за мир у Босни и Херцеговини (у даљем тексту: Анекс 8.), те добра која су уписана на „Привремену листу националних споменика“ која се налази у прилогу, све до доношења коначне одлуке Комисије у вези са њиховим статусом, а за шта не постоји временско ограничење те без обзира на то да ли је за дотично добро поднесен захтјев.

(2) „Министарство“ представља Министарство за просторно уређење, грађевинарство и екологију Републике Српске.

(3) „Рехабилитација“ преставља враћање оштећеног или уништеног добра у стање у којем је то добро било прије његовог оштећења или уништења, до разумно могуће мјере, укључујући и изградњу националног споменика на истом мјесту, у истом облику и форми, истих димензија и од истог материјала као што је био прије рушења, уз коришћење истих технологија грађења, кад год је то разумно могуће.

Члан 3.

Подразумијева се да национални споменици аутоматски уживају највиши степен заштите у закону Републике Српске. Влада Републике Српске и сви горе поменути органи су нарочито одговорни да обезбиједе предузимање свих корака да би се испунили захтјеви из члана V Анекса 8.

Члан 14.

**Надзор над спровођењем овог закона врши Републичка управа за инспекцијске послове посредством републичких урбанистичко-грађевинских инспектора у складу са прописима којим се уређује област о уређењу простора и грађењу.**